Nephew
Nephew, dansk rockgruppe, dannet i 1996 i Aarhus og bestående af Simon Kvamm, sang og keyboard; Kristian Riis, guitar og sang; Kasper Toustrup, bas; René Thalund, keyboard; og Søren Arnholt, trommer. Nephews musik er inspireret af 1980'ernes electropop som Depeche Mode, og teksterne er en original blanding af dansk og engelsk. Gruppen pladedebuterede i 2000 med albummet Swimming Time og fik et gennembrud i Danmark med albummet USADSB (2004); succes'en, der blev fulgt op med Interkom Kom Ind (2006), gjorde også Nephew til en stor koncertattraktion; livealbummet 07.07.07 (2007) er en optagelse fra Roskilde Festivalen. I 2009 udkom det kritikerroste album DanmarkDenmark. Også uden for Danmark har gruppen vakt en vis opsigt, ikke mindst pga. samarbejdet med den amerikanske musiker og producer Timbaland i 2006.
Ud over det musikalske er Simon Kvamm (f. 1975) lige så kendt og påskønnet i sin målgruppe for sin medvirken både på og bag skærmen i en række af DR2s satireserier, bl.a. Rockerne (2001), Drengene fra Angora (2004) og Angora By Night (2007).